SK Úradný vestník Európskej únie C 138/7

Štrnásta správa o pokroku vo vykonávaní Stratégie EÚ na boj proti nedovolenému hromadeniu ručných a ľahkých zbraní a ich munície a nedovolenému obchodovaniu s nimi (2012/II)

2013/C 138/03

I. ÚVOD

Štrnásta správa o pokroku vo vykonávaní stratégie na boj proti RĽZ sa vzťahuje na činnosť EÚ v druhom polroku 2012 (od 1. júla 2012 do 31. decembra 2012). Vypracovalo ju oddelenie ESVČ pre nešírenie a odzbrojenie v spolupráci s ďalšími príslušnými útvarmi ESVČ a Európskej komisie. Počas sledovaného obdobia EÚ naďalej presadzovala otázku ručných a ľahkých zbraní (RĽZ) na všetkých viacstranných fórach a v politickom dialógu s tretími krajinami v kontexte príslušných medzinárodných nástrojov, ako je napríklad Akčný program OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie. Konkrétne sa EÚ aktívne zúčastnila v júli 2012 na rokovaniach OSN o zmluve o obchode so zbraňami a v auguste 2012 na druhej konferencii o preskúmaní Akčného programu OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie. V danom období pokračovala EÚ aj vo vykonávaní viacerých projektov súvisiacich s predchádzaním nedovolenému obchodovaniu s RĽZ a ich nadmernému hromadeniu a začala vypracúvať nové iniciatívy, ktoré sa počas nadchádzajúcich mesiacov majú ďalej rozvíjať.

II. VYKONÁVANIE AKČNÉHO PLÁNU, KTORÝ JE SÚČASŤOU STRATÉGIE EÚ PRE RĽZ

II.1. Účinný multilateralizmus v záujme rozvoja univerzálnych, regionálnych a vnútroštátnych mechanizmov na boj proti dodávkam a destabilizačnému šíreniu RĽZ a ich munície

a) Vykonávanie Akčného programu OSN z roku 2001 na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie

EÚ sa aktívne zúčastnila na Konferencii Organizácie Spojených národov o preskúmaní pokroku, ktorý sa dosiahol vo vykonávaní Akčného programu OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie, ktorý zasadal od 27. augusta do 7. septembra 2012 v New Yorku.

Na základe pracovného dokumentu EÚ, ktorý bol prijatý na úrovni Rady a predložený konferencii o preskúmaní (k dispozícii na http://www.poa-iss.org/RevCon2/documents/), sa EÚ aktívne zúčastnila na rokovaniach o vyhlásení, plánoch vykonávania akčného programu a medzinárodnom nástroji na sledovanie RĽZ, ako aj o pláne zasadnutí týkajúcich sa akčného programu v nasledujúcich šiestich rokoch. EÚ uvítala skutočnosť, že na konferencii o preskúmaní sa podarilo dosiahnuť konsenzus o týchto výsledných dokumentoch, a je presvedčená, že výsledky konferencie pomôžu všetkým príslušným aktérom posilniť úplné a účinné vykonávanie akčného programu v budúcnosti.

V rámci rozhodnutia Rady na podporu činnosti Úradu OSN pre otázky odzbrojovania na účely vykonávania akčného programu (rozhodnutie Rady 2011/428/SZBP z 18. júla 2011) pokračovali činnosti zamerané na zlepšenie online systému na podporu vykonávania akčného programu (http://www.poa-iss.org), najmä pokiaľ ide o nástroj „zosúlaďovania potrieb so zdrojmi“ s cieľom pomôcť koordinovať medzinárodné úsilie o účinné vykonávanie akčného programu. V dňoch 14. a 15. augusta 2012 sa v Nairobi konal regionálny seminár o vykonávaní akčného programu pre podregióny Afriky s cieľom urýchliť vykonávanie akčného programu na regionálnej úrovni a pomôcť pri prípravách druhej konferencie o preskúmaní týkajúcej sa akčného programu. Na seminári sa na základe podrobných rokovaní o témach návrhov výsledných dokumentov konferencie o preskúmaní prijal výsledný dokument.

Podregionálne zoskupenia pozostávajúce z členských štátov Hospodárskeho spoločenstva západoafrických štátov (ECOWAS), Regionálneho strediska pre ručné a ľahké zbrane (RECSA), Juhoafrického rozvojového spoločenstva (SADC) a Hospodárskeho spoločenstva stredoafrických štátov (ECCAS) tiež vypracovali svoje vlastné závery týkajúce sa podregionálnych priorít, ktoré sa pripojili k hlavnému dokumentu. Pracuje sa na plánoch regionálneho stretnutia s Ligou arabských štátov o regionálnom vykonávaní akčného programu a výsledkoch druhej konferencie o preskúmaní.

b) Zmluva o obchode so zbraňami

EÚ v druhej polovici roku 2012 naďalej prisudzovala vysokú prioritu procesu zmluvy o obchode so zbraňami (ATT). Proces príprav ATT sa dostal do rozhodujúcej fázy v júli 2012, keď sa zišla konferencia OSN, ktorá mala mandát rokovať o zmluve.

Európska únia a jej členské štáty v priebehu rokov 2011 a 2012 naďalej dôsledne podporovali proces príprav zmluvy o obchode so zbraňami pod vedením OSN a zúčastňovali sa na ňom. V rámci príprav na konferenciu OSN, ktorá sa uskutočnila v júli 2012, sa pravidelne stretávala osobitná skupina pracovných skupín COARM a CODUN s cieľom vymieňať si názory a koordinovať pozície, čo EÚ umožnilo byť veľmi aktívnym a viditeľným aktérom v procese ATT. Na základe koordinovaných pozícií EÚ sa EÚ a jej členské štáty aktívne zúčastňovali na rokovaniach v júli 2012 a viedli rozsiahle konzultácie s tretími krajinami, najmä tými, ktoré sú významnými výrobcami, vývozcami a dovozcami zbraní, ako aj s predsedom konferencie OSN.

Hoci EÚ uznáva, že na konferencii OSN sa dosiahol významný pokrok, vyjadruje poľutovanie nad tým, že sa nepodarilo dosiahnuť dohodu o konečnom znení zmluvy. Naďalej sa bude vyvíjať veľké úsilie o rýchle a úspešné uzavretie rokovacieho procesu na záverečnej konferencii OSN v marci 2013, čím sa uzavrú rokovania týkajúce sa základu návrhu zmluvy z 26. júla 2012.

V nadväznosti na ukončenie vykonávania rozhodnutia Rady 2010/336/SZBP zo 14. júna 2010 na podporu procesu zmluvy o obchode so zbraňami usporiadaním série regionálnych seminárov na celom svete začala EÚ pracovať na príprave nového rozhodnutia Rady, ktoré sa má prijať začiatkom roku 2013 a ktorého cieľom je uľahčiť prípravu členských štátov OSN na konferenciu v marci 2013 a podporovať vykonávanie a univerzálne uplatňovanie ATT po jeho schválení.

c) Vykonávanie Protokolu proti nezákonnej výrobe a obchodovaniu so strelnými zbraňami k dohovoru OSN proti nadnárodnému organizovanému zločinu

V druhom polroku 2012 pokračoval prostredníctvom dlhodobej zložky nástroja stability trojročný projekt (marec 2011 – február 2014), ktorého cieľom je predchádzanie nedovolenému obchodovaniu so strelnými zbraňami a boj proti nemu, a to prostredníctvom podpory ratifikácie a vykonávania Protokolu proti nezákonnej výrobe a obchodovaniu so strelnými zbraňami, ich súčasťami a komponentmi a muníciou, ktorým sa dopĺňa Dohovor OSN proti nadnárodnému organizovanému zločinu. Územný rozsah pôsobnosti projektu zahŕňa západnú Afriku (Benin, Burkina Faso, Gambia, Ghana, Mali, Mauritánia, Senegal, Togo), Južnú Ameriku (Argentína, Bolívia, Brazília, Čile, Paraguaj, Uruguaj) a Karibik (Jamajka). Poskytla sa technická pomoc pri harmonizácii právnych predpisov a budovaní kapacít v súvislosti s riadením RĽZ v súlade s cieľom podpory ratifikácie a vykonávania protokolu o strelných zbraniach v Latinskej Amerike, Karibiku a západnej Afrike. Týmto projektom sa tiež zvyšuje informovanosť o otázkach RĽZ s cieľom zvýšiť účasť občianskej spoločnosti a dohľad v tejto oblasti. K plánovaným činnostiam patrí uskutočnenie štúdie týkajúcej sa transregionálneho obchodovania so strelnými zbraňami, ktorá poskytne partnerským krajinám dôkazy na podporu tvorby politík. Projekt realizuje Úrad OSN pre drogy a kriminalitu (UNODC).

EÚ v rámci dlhodobej zložky nástroja stability poskytuje tiež finančnú pomoc Interpol-u na vývoj a zavedenie databázy na vyhľadávanie a sledovanie stratených/ukradnutých strelných zbraní (iARMS) prostredníctvom systému Interpol I24/7.

Pilotné spustenie (2011 – 2012) sa zameralo na rovnaké regióny ako projekt UNODC a zahrnuli sa aj ďalšie európske krajiny (Česká republika, Chorvátsko, Portugalsko, Španielsko). Cieľom projektu je prispieť k boju proti obchodovaniu so strelnými zbraňami zlepšením regionálnej a transregionálnej výmeny informácií o nedovolených strelných zbraniach. V decembri 2012 sa schválila zmluva pre druhú fázu dlhodobej podpory systému Interpolu iARMS z nástroja stability, ktorá sa má začať v januári 2013 (2013 – 2014) po skončení prvej fázy podpory. Cieľom druhej fázy je zlepšenie funkčnosti systému a sprístupnenie systému iARMS všetkým 190 členským štátom Interpol-u. V rámci projektu sa tiež plánuje súvisiace budovanie kapacít, odborná príprava a spravodajské služby poskytujúce informácie o trestnej činnosti, týkajúce sa boja proti trestnej činnosti súvisiacej so strelnými zbraňami.

d) Kontrola vývozu

V nadväznosti na dokončenie vykonávania rozhodnutia Rady 2009/1012/SZBP v prvom polroku 2012 sa vykonalo dôkladné hodnotenie rozhodnutia Rady a jeho vplyvu s cieľom vytvoriť nový súbor informačných a podporných činností. Tento proces viedol k prijatiu rozhodnutia Rady 2012/711/SZBP, v ktorom sa plánuje nový súbor činností na podporu tretích krajín vrátane regionálnych seminárov, študijných návštev, výmen personálu a individuálnej pomoci. Vykonávanie rozhodnutia Rady sa začne začiatkom roku 2013.

e) Nedovolené obchodovanie s RĽZ prostredníctvom leteckej dopravy

V rámci rozhodnutia Rady 2010/765/SZBP o činnosti EÚ zameranej na boj proti nedovolenému obchodovaniu s RĽZ prostredníctvom leteckej dopravy, ktorého cieľom bolo pre medzinárodných a vnútroštátnych aktérov zlepšiť nástroje a techniky na účinnú a cielenú kontrolu podozrivých lietadiel, ktoré by sa mohli podieľať na nedovolenom obchodovaní s RĽZ, Štokholmský medzinárodný ústav pre výskum mieru (SIPRI) pokračoval v realizácii projektu do 30. decembra 2012.

V dňoch 28. a 29. augusta 2012 sa v sídle OSN v New Yorku konal odborný seminár zameraný na sankcie OSN a obchodovanie s využitím leteckej dopravy. Zišlo sa na ňom približne 100 odborníkov v oblastiach monitorovania sankcií, civilného letectva, zachovávania mieru, krízového riadenia, odzbrojenia, spravodajských informácií o letectve, šírení zbraní, kontroly vývozu, obrany, presadzovania práva, colných otázok a bezpečnosti. Ďalší odborný seminár zameraný na obchodovanie s využitím leteckej dopravy a zachovávanie mieru sa konal v dňoch 30. a 31. októbra 2012 v Addis Abebe v Etiópii a zúčastnili sa na ňom medzinárodní, regionálni a vnútroštátni odborníci, ako aj zástupcovia Africkej únie, iných regionálnych organizácií a štátov z dotknutých oblastí. Oba semináre prispeli ku stanoveniu osvedčených postupov v oblasti účinnej výmeny informácií, nástrojov a techník pre lepšie monitorovanie a odhaľovanie aktérov zaoberajúcich sa leteckou nákladnou dopravou, ktorí sa zapájajú do tokov destabilizujúcich komodít, ako aj v oblasti monitorovania sankcií a vyšetrovacích techník zameraných na obchodovanie, uplatňovaných v prostredí vytvorenom na účel zachovávania mieru. Z tejto série odborných seminárov vyplynulo okrem iného odporúčanie, aby sa skupinám alebo panelom odborníkov, ktoré podporujú prácu sankčných výborov OSN, poskytli nástroje a zdroje trvalejšieho charakteru.

Softvér a databázy systému pre hodnotenie monitorovania lietadiel sa aktualizovali tak, aby zohľadňovali všetky hrozby vyplývajúce z vyostrujúcich sa konfliktov v regióne Sahel a v Sýrii ku koncu obdobia vykonávania projektu. Bola vydaná aj príručka pre odhaľovanie obchodovania so zbraňami za využitia leteckej dopravy, ktorá sa distribuovala počas brífingov a podujatí konaných v druhom polroku 2012.

II.2. Problematika RĽZ v rámci politického dialógu s tretími krajinami a regionálnymi organizáciami, doložky o RĽZ

Otázky RĽZ sa zahrnuli do programu viacerých pravidelných politických dialógov EÚ s tretími krajinami a spolupráce s regionálnymi organizáciami. Na úrovni pracovnej skupiny Rady boli v rámci politického dialógu usporiadané zasadnutia týkajúce sa otázok nešírenia, odzbrojenia a kontroly zbraní s Kórejskou republikou (18. septembra 2012 vo Viedni) a s Ukrajinou (6. novembra 2012 v Bruseli) a uskutočnili sa pravidelné neformálne konzultácie okrem iného s Indiou, Japonskom, Južnou Afrikou a ďalšími krajinami. Dialóg medzi EÚ 27 a USA, v rámci ktorého sa zaberalo všetkými dôležitými témami nešírenia, odzbrojenia a kontroly zbraní, sa uskutočnil 17. decembra 2012 v Bruseli.

V súlade so závermi Rady o začlenení problematiky RĽZ do dohôd medzi EÚ a tretími krajinami, ktoré sa prijali v decembri 2008, sa o tejto problematike v súčasnosti rokuje s Afganistanom, Austráliou, Brunejom, Kanadou, Kazachstanom, Malajziou, Mercosurom, Novým Zélandom a so Singapurom s cieľom začleniť ju do príslušných dohôd medzi nimi a EÚ.

II.3. Osobitná projektová pomoc EÚ tretím krajinám a regionálnym organizáciám

a) Západný Balkán

I. EÚ naďalej financovala demilitarizačné úsilie v oblasti RĽZ, najmä prostredníctvom vykonávania rozhodnutia Rady 2010/179/SZBP na podporu činnosti strediska SEESAC na západnom Balkáne, ktoré sa prijalo v marci roku 2010. Vykonávanie rozhodnutia Rady sa úspešne ukončilo prostredníctvom dokončenia zostávajúcich činností zameraných na zlepšovanie riadenia zásob a likvidácie nadbytku zbraní v Bosne a Hercegovine, Chorvátsku a Srbsku. V Bosne a Hercegovine sa v decembri 2012 úspešne ukončila výmena dverí v štyroch skladoch RĽZ a munície. Celkovo sa vymenilo 41 dverí, čím sa zabezpečil prístup k zásobám. Tieto zdokonalenia viedli spolu so zlepšením bezpečnostných opatrení v ústrednom sklade RĽZ a munície Ministerstva vnútra Chorvátska (MURAT) a zdokonalením bezpečnostnej infraštruktúry skladu munície „Taraš“ Ministerstva obrany Čiernej Hory k výraznému zvýšeniu zabezpečenia týchto zásob na západnom Balkáne. Zdokonalenia infraštruktúry doplnil rozvoj kapacít v oblasti riadenia zásob, a to prostredníctvom vytvorenia a realizácie komplexného kurzu odbornej prípravy pozostávajúceho z troch modulov. Spolu 58 prevádzkových pracovníkov z Bosny a Hercegoviny, Chorvátska, Čiernej Hory, Srbska a bývalej Juhoslovanskej republiky Macedónsko bolo vyškolených v oblasti plánovania a riadenia skladových priestorov, riadenia zásob a účtovných postupov a technických podmienok skladovacích zariadení a prepravy RĽZ a súvisiacej munície. Zničením 78 205 zbraní došlo k výraznému zníženiu nadbytočných zásob RĽZ v držbe ministerstiev vnútra Chorvátska a Srbska. Zničením 4 620 RĽZ v období od júla do decembra 2012 sa v Chorvátsku celkový počet zbraní zničených podľa rozhodnutia Rady zvýšil na 32 920, čo je o 2 982 zbraní viac než cieľový počet. V Srbsku bolo v decembri 2012 zničených 17 000 RĽZ, čím bolo podľa rozhodnutia Rady zničených spolu 45 285 zbraní. Výsledkom kampane na zvyšovanie povedomia v Chorvátsku, ktorá sa ukončila v decembri 2011, bolo zozbieranie ďalších 186 kusov nedovolených automatických zbraní, 1 539 kusov nedovolených trieštivých zbraní, 201 kusov legálne držaných zbraní, 679 463 kusov munície a 96,79 kg výbušnín počas prvých mesiacov roku 2012. Pokiaľ ide o označovanie a sledovanie RĽZ, aktualizácie softvéru zlepšili vnútroštátny systém registrácie a identifikácie zbraní v bývalej Juhoslovanskej republike Macedónsko, čím sa dosiahla jeho plná funkčnosť. V Čiernej Hore sa vytvoril a zaviedol nový elektronický systém registrácie zbraní. Celkove sa činnosťami v rámci rozhodnutia Rady dosiahol výrazný pokrok vo vykonávaní stratégie EÚ v oblasti RĽZ na západnom Balkáne.

II. EÚ taktiež zvažuje nadväzujúci program, aby mohla prostredníctvom krátkodobej zložky nástroja stability naďalej prispievať ku zlepšovaniu ochrany, bezpečnosti a rozvojových perspektív jednotlivcov a miestnych komunít, na ktoré by mali vplyv náhodné výbuchy v skladoch munície v Bosne a Hercegovine. Projekt vykonávaný v rámci Rozvojového programu OSN bude spočívať v ničení nestabilnej a vysoko nebezpečnej munície a v zlepšovaní bezpečnostných noriem priestorov pre skladovanie munície. Prostredníctvom tohto programu sa bude tiež poskytovať pomoc na účel zlepšenia mechanizmov inšpekcie a overovania munície uplatňovaných vládou Bosny a Hercegoviny a na účel posilnenia právnych a administratívnych odborných znalostí a osvedčených postupov v rámci dotknutých orgánov.

b) Región OBSE

EÚ v októbri 2012 prijala rozhodnutie Rady na podporu činností na zníženie rizika nedovoleného obchodovania s RĽZ a ich nadmerného hromadenia v regióne OBSE (rozhodnutie Rady 2012/662/SZBP). Toto rozhodnutie Rady povedie okrem iného k zvýšeniu bezpečnosti skladov zásob RĽZ v Bielorusku a Kirgizsku, likvidácii nadbytku RĽZ v týchto dvoch krajinách v snahe zabrániť ich zneužitiu na nedovolené obchodovanie a zavedeniu aplikácie na riadenie inventarizácie RĽZ na zlepšenie skladovania, evidencie a sledovania RĽZ v niekoľkých štátoch OBSE.

c) Afrika

I. V druhej polovici roku 2012 sa začalo vykonávanie rozhodnutia Rady 2012/121/SZBP na podporu činností podporujúcich dialóg EÚ, Číny a Afriky a ich spoluprácu v oblasti kontrol konvenčných zbraní. Prvé zasadnutie pracovnej skupiny expertov Afrika – EÚ – Čína sa konalo 13. novembra 2012 v Bruseli, po ktorom nasledoval 14. novembra 2012 seminár týkajúci sa zmluvy o obchode so zbraňami, na ktorom sa zúčastnili členovia uvedenej pracovnej skupiny expertov, úradníci, vedci a členovia iných skupín expertov z Afriky, Číny a členských štátov EÚ a inštitúcií EÚ. Obe tieto podujatia umožnili účastníkom rokovaní z Afriky, Európy a Číny dosiahnuť lepšie vzájomné porozumenie ohľadom svojich postojov v rámci procesu zmluvy o obchode so zbraňami a ohľadom otázok týkajúcich sa konvenčných zbraní vo všeobecnosti. Na prvom zasadnutí pracovnej skupiny expertov Afrika – EÚ – Čína sa prijal tiež pracovný plán na nasledujúcich šesť mesiacov, ktorý bude zahŕňať ďalšie osvetové akcie týkajúce sa zmluvy o obchode so zbraňami v Číne a Afrike a zriadenie spoločného výskumného strediska Afriky, EÚ a Číny pre konvenčné zbrane.

II. V rámci dlhodobej zložky nástroja stability pokračovala EÚ v realizácii projektu na podporu boja proti nedovolenému hromadeniu strelných zbraní a ich munície a obchodovaniu s nimi v Afrike prostredníctvom Regionálneho strediska pre ručné a ľahké zbrane (RECSA) so sídlom v Nairobi. Tento projekt prispieva k vykonávaniu zložky „mier a bezpečnosť“ spoločnej stratégie Afrika – EÚ. K hlavným činnostiam patrí posilňovanie inštitúcií cieľových krajín a strediska RECSA, podpora účinného riadenia RĽZ (označovanie zbraní, evidencia, riadenie zásob a ničenie zbraní) a získavanie informácií o RĽZ. Súčasná podpora poskytovaná stredisku RECSA sa má skončiť v júni 2013 po dokončení štúdie, v ktorej sa skúma úroveň plnenia regionálnych a medzinárodných záväzkov týkajúcich sa RĽZ v subsaharských krajinách. V decembri 2012 bola schválená druhá fáza podpory EÚ pre stredisko RECSA, ktorá sa začne v júli 2013 po dokončení súčasného projektu.

III. Okrem toho sa na niekoľkých stretnutiach na rôznych úrovniach rokovalo o otázke nedovoleného šírenia RĽZ v Líbyi a z Líbye a EÚ v tejto súvislosti pripravuje rozhodnutie Rady. V septembri 2012 sa už začal spoločný projekt organizácie DanChurchAid a Dánskej rady pre utečencov, ktorý je financovaný z krátkodobej zložky nástroja stability, a to informovaním civilného obyvateľstva v Líbyi o rizikách spojených s RĽZ, s cieľom pomôcť znížiť počet nehôd súvisiacich s RĽZ a obmedziť vizuálnu prítomnosť RĽZ. DanChurchAid bude tiež presadzovať u miestnych orgánov politiky bezpečného riadenia RĽZ s cieľom predchádzať ozbrojenému násiliu.

IV. Ďalšími dvoma projektmi v afrických štátoch, ktoré sú financované z krátkodobej zložky nástroja stability, sa podporuje poskytovanie pomoci: 1) vláde Južného Sudánu v oblasti kontroly zbraní, a to konkrétne prostredníctvom opatrení na budovanie kapacít, ktorých cieľom je znížiť bez použitia násilia počet nekontrolovaných RĽZ v rukách civilného obyvateľstva v Južnom Sudáne, a 2) vláde Nigeru v účinnom plnení jej záväzkov vyplývajúcich z Dohovoru Hospodárskeho spoločenstva západoafrických štátov o RĽZ a z akčného programu OSN. Oba projekty sa vykonávajú v rámci Rozvojového programu OSN.

d) Stredná Amerika

EÚ pokračovala v realizácii projektu na podporu programu na kontrolu ľahkých a ručných zbraní v Strednej Amerike (CASAC). V septembri 2012 vstúpila podpora tohto projektu, ktorý sa predtým vykonával v rámci Rozvojového programu OSN, prostredníctvom dlhodobej zložky nástroja stability do druhej fázy, pričom partnerom pre jeho vykonávanie je Bezpečnostná komisia Stredoamerického integračného systému (SICA). Príspevok projektu EÚ k iniciatíve CASAC má za cieľ vytvorenie základov regionálnej štruktúry a dlhodobej stratégie na boj proti nedovolenému obchodovaniu so zbraňami v Strednej Amerike tak na vnútroštátnej, ako aj na regionálnej úrovni.

Tento projekt sa realizuje v Strednej Amerike a susedných krajinách vrátane karibskej oblasti (s osobitným dôrazom na Belize, Guatemalu, Salvádor, Honduras, Nikaraguu, Kostariku a Panamu). K hlavným činnostiam patria regionálne a celoštátne osvetové kampane a konferencie, posilňovanie vnútroštátnych koordinačných mechanizmov a systémov evidencie a cezhraničné projekty, ako aj odborná príprava v rôznych oblastiach.

Z krátkodobej zložky nástroja stability sa okrem toho podporuje aj Instituto de Enseñanza para el Desarrollo Sostenible, pokiaľ ide o vykonávanie súčastí bezpečnostnej stratégie pre Strednú Ameriku, ktoré sa týkajú RĽZ.